༈བློ༷་བཟ༷ང་རྒྱལ་བ་གཉིས་པའི་བསྟ༷ན་པ་མཆོག། འཛི༷ན་ལ་ཐུགས་བསྐྱེད་སྨོན་པའི་མཐུ་གྲུབ་ཅིང་།  ། འཕྲི༷ན་ལ༷ས་བཟང་པོས་གདུལ་བྱའི་དོན་མཛད་པ།  ། དཔལ་ལྡན་བླ་མའི་ཞབས་ལ་གསོལ་བ་འདེབས།  ། མགོན་པོ་ཁྱོད་ཀྱི་གཟུགས་སྐུ་རྟ་ལྗང་ཅན།  ། ཆོས་དབྱིངས་ནུབ་རིར་མནལ་བའི་ཚུལ་བསྟན་ཀྱང་།  ། སླར་ཡང་གདུལ་བྱའི་པད་ཚལ་སྐྱོང་བའི་ཕྱིར།  ། ཡང་སྲིད་ཉི་གཞོན་འཛུམ་ཞལ་མྱུར་སྟོན་གསོལ།  ། གང་ལ་གསོལ་བ་བཏབ་ན་མི་བསླུ་བ།  ། དཀོན་མཆོག་རིན་ཆེན་གསུམ་གྱི་བྱིན་རླབས་དང་།  ། བསྟན་སྲུང་དམ་ཅན་རྒྱ་མཚོའི་འཕྲིན་ལས་མཐུས།  ། བླ་མའི་ཡང་སྲིད་ཕྱོགས་འདིར་མྱུར་གསལ་ཤོག། དཔལ་ལྡན་བླ་མའི་ཐུགས་བསྐྱེད་སྨོན་ལམ་དང་།  ། གདུལ་བྱའི་དད་དང་དམ་ཚིག་ཚོགས་པ་ལས།  ། སྐལ་བཟང་དད་པའི་ཀུནྡ་ཁ་འབྱེད་པའི།  ། ཡང་སྲིད་ཟླ་བའི་དཀྱིལ་འཁོར་མྱུར་འཆར་ཤོག། བདག་ཀྱང་ཚེ་རབས་ཕྲེང་བར་ཐེག་མཆོག་གི། དགེ་བའི་བཤེས་ཀྱིས་འབྲལ་མེད་རྗེས་བཟུང་སྟེ།  ། ས་ལམ་བགྲོད་པ་མྱུར་དུ་མཐར་ཕྱིན་ནས།  ། རྒྱལ་བའི་གོ་འཕང་བདེ་བླག་ཐོབ་པར་ཤོག། ཅེས་འགྲོ་བ་དུ་མའི་འདྲེན་པ་དམ་པར་གྱུར་པ་མཁར་སྔོན་ཆོས་སྐྱབས་དས་ཡན་ཆིའི་སྤྲུལ་པའི་སྐུ་བློ་བཟང་བསྟན་འཛིན་འཕྲིན་ལས་ཞི་བར་གཤེགས་པའི་ཡང་སྲིད་མྱུར་གསལ་གྱི་བདེན་ཚིག་འདི་ལྟ་བུ་དགོས་ཞེས་ཀུན་འདུལ་གླིང་གི་གྲྭ་པ་རྣམས་ཀྱིས་འཕྲིན་ཡིག་གི་ལམ་ནས་བསྐུལ་བ་བཞིན་བཙུན་པ་༧བློ་བཟང་ཆོས་ཀྱི་ཉི་མས་སྦྱར་བའོ། །  ། །